# חוק עזר לבאקה אל גרבייה (הגנה על הצומח ושמירת הסדר והניקיון בגנים), התשע"ד – 2014

בתוקף סמכותה לפי סעיפים 250 ו-251 לפקודת העיריות[[1]](#footnote-1), מתקינה מועצת עיריית באקה אל גרבייה חוק עזר זה:

## הגדרות

1. בחוק זה –

"גן" – גן ציבורי, חורשה או שדרה וכן אגם או בריכה או מקום שבו מותקנים מתיקני שעשוע לילדים, או מקום אחר ברשות הרבים, שצמחים צומחים בו, בין שהוא מגודר ובין שאינו מגודר, והנמצא בתחום העירייה, למען גן לאומי כהגדרתו בחוק גנים לאומיים, שמורות טבע, אתרים לאומיים ואתרי הנצחה, התשנ"ח – 1998[[2]](#footnote-2);

"מפקח" – עובד עירייה שראש העירייה מינה בכתב למפקח לעניין הוראות חוק עזר זה, כולן או מקצתן;

"העירייה" – עיריית באקה אל גרבייה;

"עקירת עץ" – כריתת עץ, שבירתו, שריפתו או סילוקו;

"צמח" – עץ, שתיל, דשא, שיח, ענף, ניצן, תפרחת, פרי, פרח או עשב הנטועים או צומחים ברחוב או בגן ציבורי וכל חלק מהם;

"ראש העירייה" – לרבות עובד עירייה שראש העירייה אצל לו מסמכויותיו בכתב לעניין חוק עזר זה, כולו או מקצתו, לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975[[3]](#footnote-3);

"רחוב" – לרבות דרך, נתיב להולכי רגל, מדרכה, כביש, גשר, מעבר המשמש רחוב או המיועד לשמש אמצעי גישה לבתים בין פרטי ובין ציבורי, תעלה, ביב, חפירה, רחבה, כיכר, גינה או גן, וכן מקום פתוח לשימוש ציבורי או שהציבור נוהג לעבור בו או שהציבור נכנס אליו או רשאי להשתמש בו או להיכנס אליו, בין שהם מפולשים ובין שאינם מפולשים;

"רכב" – כלי הנע מכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות רכב מנועי, אופניים ועגלה, כהגדרתם בפקודת התעבורה[[4]](#footnote-4), למעט רכב ביטחון כהגדרתו בתקנות התעבורה, התשכ"א-1961[[5]](#footnote-5), ולמעט רכב של העירייה הנהוג בידי עובד העירייה במילוי תפקידו.

## הימצאות בגן

2. לא יימצא אדם בגן בימים ובשעות שהכניסה לגן נאסרה בהוראת ראש העירייה כמפורט בהודעה המוצגת בגן או בכניסה אליו; לא הוצג כל שלט כאמור, יראו את הכניסה כמותרת בכל שעות היממה.

## איסור כניסה למקום גדור

3. לא ייכנס אדם למקום נטיעות גדור הנמצא ברחוב או לכל מקום גדור הנמצא בגן, אלא בהתאם להוראות ראש העירייה שנקבעו בהודעה המוצגת במקום.

## התנהגות בגן

4.

1. לא יטפס אדם, לא ישבור, לא ישחית, ולא ירשה לאחר מטעמו לשבור או להשחית, או לטפס על צמח, מקום נטיעות, גדר, משוכה, שער או סורג אלא בהתאם להוראות ראש העירייה שנקבעו בהודעה המוצגת במקום.
2. לא יעשה אדם מעשה בגן שיש בו כדי לגרום לסכנה, הפרעה או נזק לאדם או שיש בו כדי להפר את הסדר בגן, לרבות הקמת רעש בלתי סביר, ממושך או חוזר ונשנה.

## איסור פגיעה בצמחים

5. לא יעקור אדם צמח בגן, לא יגדע, לא ישחית, לא ישמיד ולא יזיק לו באופן אחר, אלא אם כן ראש העירייה או המפקח נתן היתר לכך ובהתאם לתנאי ההיתר.

## כלי רכב

6. לא יכניס אדם רכב לגן ולא ינהג בו ברחבי הגן בלא היתר מראש העירייה או המפקח, למעט אופניים, עגלות ילדים, עגלות נכים וקלנועית לשימוש נכים וקשישים, אלא אם כן הותר הדבר בהודעה המוצגת בגן או בכניסה אליו.

## איסור משחק

7. לא ישחק אדם בגן במשחקים שלא הותרו למשחק בגן ולא ישחק במקומות שלא הותר המשחק בהם בגן, כפי שיקבע ראש העירייה בהודעה המוצגת בגן.

## איסור הכנסת בעלי חיים

8. לא יקשור אדם בעל חיים לצמח, גדר, משוכה, שער או סורג שהוקמו בגן או ברחוב לשם הגנה על צמח.

## איסור הכנסת בעלי חיים

9. לא יכניס אדם בעל חיים לתוך גן ולא יניח לבעל חיים שברשותו להיכנס לגן, אם הדבר נאסר בהודעת ראש העירייה שפורסמה בגן.

## איסוף צרכים של בעלי חיים

10. עשה בעלי חיים את צרכיו בהטלת גללים ברחוב, חייב בעליו או מי שהפיקוח על בעל החיים בידו, לאסוף מיד את הגללים ולפנותם לכלי אשפה.

## איסור עקירת עצים

11.

1. לא יעקור אדם ולא ישחית עץ הנמצא ברחוב, אלא בהתאם להוראות פקודת היערות, 1936[[6]](#footnote-6) (להלן – פקודת היערות).
2. לא יעקור אדם ולא יחתוך או ישחית אילן מוגן כהגדרתו בסעיף 2 לפקודת היערות, הנמצא ברשות היחיד, אלא בהתאם להוראות פקודת היערות.

## חגיגות בגן

12. לא יקיים אדם בגן חגיגה, טקס, מופע או כיוצא באלה, המפריעים או העלולים להפריע באופן בלתי סביר לציבור לעשות שימוש בגן, אלא על פי היתר בכתב מראש העירייה ובהתאם לתנאי ההיתר.

## איסור הבערת אש

13. לא יבעיר אדם אש בגן למעט להצתת סיגריה או מקטרת, אלא במקומות ובתנאים שקבע ראש העירייה בהודעה המוצגת בגן, או לפי היתר בכתב מראש העירייה ובהתאם לתנאיו.

## איסור הפרעה

14. לא יפריע אדם למפקח במילוי תפקידו לפי חוק עזר זה.

כ"ט בניסן התשע"ד (29 במאי 2014)

**מורסי אבו-מוך**

**ראש עיריית באקה אלגרבייה**

1. דיני מדינת ישראל, נוסח חדש 8, עמ' 197; ס"ח התשס"ח, עמ' 631. [↑](#footnote-ref-1)
2. ס"ח התשנ"ח, עמ' 202. [↑](#footnote-ref-2)
3. ס"ח התשל"ח, עמ' 211. [↑](#footnote-ref-3)
4. דיני מדינת ישראל, נוסח חדש 7, עמ' 173. [↑](#footnote-ref-4)
5. ק"ת התשכ"א, עמ' 1425. [↑](#footnote-ref-5)
6. חוקי א"י, כרך א', עמ' 600. [↑](#footnote-ref-6)